Dissiplinêre aksie teen HK-lede by NWUDie NWU se Potchefstroomkampus. Foto: NWU Pukke/Facebook Die Noordwes-Universiteit (NWU) het met dissiplinêre stappe begin teen die nege huiskomiteelede van ’n manskoshuis op die Potchefstroomkampus. ŉ Ondersoek is begin ná bewerings dat die huiskomiteelede versuim het om hulle verantwoordelikhede na te kom op ’n manier wat aan die etos van die universiteit voldoen. “Die universiteit het beplan om die saak te sluit deur die skorsing op te hef en ’n proses van herstellende geregtigheid te volg. Teen die agtergrond van nuwe inligting wat na vore gekom het, kan die saak egter nie afgehandel word soos aanvanklik aangedui is nie,” het Louis Jacobs, woordvoerder van die universiteit, gesê. Volgens Jacobs is prima facie-getuienis bevestig wat op moontlike oortredings ingevolge die statuut van die NWU dui en is die universiteit verplig om die saak in ooreenstemming met sy reëls te hanteer. “In die lig hiervan sal ’n dissiplinêre prosedure in ooreenstemming met die universiteit se dissiplinêre reëls vir studente nou in werking tree.” Jacobs het ook bevestig die skorsing van die studente uit hulle verkose posisies as huiskomiteelede sal van krag bly en nie opgehef word nie. “Die interim huiskomitee wat aangestel is, sal voortgaan om hulle pligte uit te voer.” Die studente is aanvanklik geskors ná ŉ voorval op 12 Januarie toe eerstejaarstudente blykbaar “verwelkom” is op ŉ manier wat nie “aan die waardes van die NWU voldoen het nie”. Daar is egter toe later aangekondig dat die studente se skorsing op 31 Januarie opgehef sou word. Jacobs het toe gesê die huiskomiteelede sal almal in hulle posisies heraangestel word op voorwaarde dat hulle deelneem aan ’n program wat op korrektiewe maatreëls fokus. Maroela Media het vroeër berig die voorval het blykbaar met ŉ onaanvaarbare ontgroeningspraktyk verband gehou. Die eerstejaarstudente is op Saterdag 12 Januarie op die Potchefstroomkampus verwelkom, waarna die registrasie- en oriënteringsprogram begin het. Wat egter die Saterdag gebeur en tot die nege HK-lede se skorsing gelei het, is nie bekend nie. Die universiteit het nie die koshuis se naam of die name van die nege HK-lede bekend gemaak nie.